b'\n_START_ARTICLE_\nEfe\xc5\xa1ki sabor\n_START_SECTION_\nPrethodni doga\xc4\x91aji\n_START_PARAGRAPH_\nNestorije (oko 386.-451.), koji je pripadao antiohijskoj Crkvi, postao je 428. carigradski patrijarh. Nastoje\xc4\x87i racionalno protuma\xc4\x8diti i razumijeti utjelovljenje bo\xc5\xbeanskog Logosa, druge osobe Presvetog Trojstva, to jest Isusa Krista, nau\xc4\x8davao je da su ljudska i bo\xc5\xbeanska bit u Isusu podijeljene, tako da bi u njemu postojale dvije osobe: \xc4\x8dovjek Isus Krist i bo\xc5\xbeanski Logos. Stoga su Nestorije i njegovi sljedbenici, tvrdili da se ne mo\xc5\xbee re\xc4\x87i da je Bog patio ili da je Bog razapet. Isto tako, nisu prihva\xc4\x87ali da je Marija mogla roditi Boga, nego samo \xc4\x8dovjeka Isusa. Zbog toga su odbijali Marijin naslov \xc2\xbbBogorodica\xc2\xab\xc2\xa0(gr\xc4\x8d. Theotokos), a predlagali da joj se pripi\xc5\xa1e naslov \xc2\xbbKristorodica\xc2\xab\xc2\xa0(gr\xc4\x8d. Christotokos). Takvo u\xc4\x8denje, koje je nagla\xc5\xa1avalo ljudsku dimenziju u Isus a umanjivalo bo\xc5\xbeansku, naziva se nestorijanstvo._NEWLINE_Takav je antiohijski na\xc4\x8din razmi\xc5\xa1ljanja nailazio na o\xc5\xa1tre kritike u aleksandrijskoj teolo\xc5\xa1koj \xc5\xa1koli, \xc4\x8diji je glavni predstavnik bio \xc4\x86iril Aleksandrijski. Izme\xc4\x91u 26. sije\xc4\x8dnja i 24. velja\xc4\x8de 430. \xc4\x86iril pi\xc5\xa1e pismo Nestoriju u kojem iznosi svoje u\xc4\x8denje o Utjelovljenju i Mariji kao Bogorodici._NEWLINE_Danas se misli da je, vi\xc5\xa1e nego pitanje vjere i nauka, ovdje bilo pitanje razli\xc4\x8ditih mentaliteta i kultura. Usto, u Antiohiji se koristio sirski jezik koji pripada semitskoj skupini jezika, pa se mnogi gr\xc4\x8dki nazivi na njega nisu mogli to\xc4\x8dno prevesti. Tako ni razlikovanje izme\xc4\x91u biti, osobe i naravi nije u Antiohiji imalo isto zna\xc4\x8denje kao u Carigradu ili Aleksandriji._NEWLINE_Osim nestorijanstva, u sjevernoj Africi pojavilo se i krivovjerje nazvano pelagijanstvo koje je nau\xc4\x8davalo da isto\xc4\x8dni grijeh nije utjecao na ljudsku narav, nego je Adamov grijeh samo pru\xc5\xbeio lo\xc5\xa1 primjer \xc4\x8dovje\xc4\x8danstvu. Sam \xc4\x8dovjek, prema tome u\xc4\x8denju, mogao je i dalje, bez Bo\xc5\xbeje pomo\xc4\x87i, izabrati dobro ili zlo. Tome se u\xc4\x8denju usprotivio sveti Augustin, te je ono ve\xc4\x87 bilo osu\xc4\x91eno na mjesnim sinodima.\n_START_SECTION_\nTijek sabora\n_START_PARAGRAPH_\nSabor je sazvao car Teodozije II., a predsjedao mu je \xc4\x86iril Aleksandrijski, koji je zapo\xc4\x8deo rad sabora 22. lipnja 431., prije nego su uspjeli sti\xc4\x87i predstavnici antiohijskog patrijarhata. Ve\xc4\x87 je i izbor Efeza kao mjesta odr\xc5\xbeavanja sabora bio znakovit. U tom je gradu, naime, bilo veliko sveti\xc5\xa1te Marijino, jer se vjerovalo da je ondje provela velik dio svoga \xc5\xbeivota nakon Isusova uskrsnu\xc4\x87a, dok se za nju brinuo Isusov u\xc4\x8denik sveti Ivan Evan\xc4\x91elist. To je morao biti sna\xc5\xbean pritisak na one koji su htjeli umanjiti Marijinu ulogu._NEWLINE_Na ovom prvom zasjedanju sabora Nestorije se nije pojavio, jer je \xc4\x8dekao dolazak svojih saveznika iz Antiohije, koje je vodio antiohijski patrijarh Ivan. Na tom je zasjedanju osu\xc4\x91en nestorijanski nauk, te je odlu\xc4\x8deno da je Krist samo jedna osoba s dvije neodvojive naravi, i da je Marija Bogorodica. Na saboru je pro\xc4\x8ditano i potvr\xc4\x91eno \xc4\x86irilovo pismo Nestoriju  WikIzvor ima izvorni tekst na temu: tekst. \xc4\x86iril je nastojao i oko izglasavanja odluke kojom bi se svrgnuo i ekskomunicirao Nestorije._NEWLINE_27. lipnja stiglo je izaslanstvo iz Antiohije, predvo\xc4\x91eno patrijarhom Ivanom, te je odmah zapo\xc4\x8delo s paralelnim zasjedanjem sabora na kojem je \xc4\x86iril optu\xc5\xbeen kao arijanac, te se tra\xc5\xbeila njegova osuda i svrgavanje._NEWLINE_10. srpnja sti\xc5\xbeu izaslanici pape Celestina I., biskupi Arkadije i Projekt, te papin osobni predstavnik Filip, koji potvr\xc4\x91uju sjednicu sabora odr\xc5\xbeanu 22. lipnja, a s njome i Nestorijevu osudu._NEWLINE_Car Teodozije odlu\xc4\x8duje svrgnuti i \xc4\x86irila i Nestorija, te ih baca u tamnicu, no kasnije ga papini izaslanici uvjeravaju da prihvati odluku sabora koji je osudio Nestorija, pu\xc5\xa1taju\xc4\x87i \xc4\x86irila na slobodu. \xc4\x86iril odlazi u Aleksandriju, a Nestorije se povla\xc4\x8di u jedan antiohijski manastir.\n_START_SECTION_\nOstale odluke sabora\n_START_PARAGRAPH_\nEfe\xc5\xa1ki je sabor preuzeo i potvrdio odluke mjesnih sinoda u sjevernoj Africi, \xc4\x8dime je kona\xc4\x8dno osu\xc4\x91eno pelagijanstvo, a ekskomuniciran njegov glavni predstavnik, Celescije. Usto, sabor je potvrdio vrijednost kanona Prvog nicejskog sabora, utvr\xc4\x91uju\xc4\x87i trajnu vrijednost Nicejskoga vjerovanja  WikIzvor ima izvorni tekst na temu: tekst.\n_START_SECTION_\nKanoni Efe\xc5\xa1kog sabora\n_START_PARAGRAPH_\nEfe\xc5\xa1ki sabor donio je osam kanona:_NEWLINE_1) odluka o progla\xc5\xa1enju Celescija (pelagijanca) heretikom;_NEWLINE_2) odluka o svrgavanju i isklju\xc4\x8denju iz stale\xc5\xbea svih biskupa koji ne prihvate odluke sabora o nestorijanstvu;_NEWLINE_3) oduzimanje ovlasti nestorijanskih biskupa nad pravovjernim klericima;_NEWLINE_4) odluka o svrgavanju svih budu\xc4\x87ih klerika koji bi pristali bilo uz Celescija, bilo uz Nestorija;_NEWLINE_5) odluka o nevaljanosti ponovnog primanja u kleri\xc4\x8dki stale\xc5\xbe neobra\xc4\x87enih nestorijanaca od strane Nestorija ili njegovih sljedbenika;_NEWLINE_6) odluka o ekskomuniciranju svih koji se ne pokore odlukama Efe\xc5\xa1kog sabora (za ovaj je kanon trebala osobita hrabrost, jer se jo\xc5\xa1 nije znalo kojoj \xc4\x87e se strani prikloniti s\xc3\xa2m car);_NEWLINE_7) odluka o osudi svih koji bi sastavili neko drugo vjerovanje razli\xc4\x8dito od onog nicejskog;_NEWLINE_8) odluka o o\xc4\x8duvanju vlastitih prava pojedinih crkvenih pokrajina.'